ด่วน หุ้น APPLE ร่วง 3% หลังศาลตัดสินให้ เปิดทางจ่ายเงินในแอป ด้วยวิธีอื่น
เมื่อไม่กี่นาทีที่ผ่านมา ผู้พิพากษาได้ตัดสินคดีพิพาทระหว่าง Apple กับ Epic Games โดยหลังจากการประกาศดังกล่าว หุ้นของบริษัท Apple ได้ปรับตัวลดลงทันที 3%
10 ก.ย. 2564

ด่วน หุ้น APPLE ร่วง 3% หลังศาลตัดสินให้ เปิดทางจ่ายเงินในแอป ด้วยวิธีอื่น /โดย ลงทุนแมน
เมื่อไม่กี่นาทีที่ผ่านมา ผู้พิพากษาได้ตัดสินคดีพิพาทระหว่าง Apple กับ Epic Games โดยหลังจากการประกาศดังกล่าว หุ้นของบริษัท Apple ได้ปรับตัวลดลงทันที 3%
สำหรับเรื่องราวการยื่นฟ้องของคดีนี้ เริ่มตั้งแต่ Epic Games ได้ยื่นฟ้อง Apple
เนื่องจากทางบริษัทมองว่า Apple ได้ทำการผูกขาดรายได้บน App Store
โดย Apple มีกฎระเบียบว่าถ้า ผู้พัฒนาแอปเปิดให้มีการซื้อขายสินค้าดิจิทัลภายในแอปบนระบบ iOS จะต้องทำการซื้อผ่านระบบ In-App Purchase ของ Apple เท่านั้น ไม่สามารถซื้อด้วยช่องทางอื่นได้
ซึ่งสินค้าดิจิทัลก็รวมถึง ไอเทมในเกม การอัปเกรดตัวละครในเกมให้เก่งขึ้น หรือ การสมัครสมาชิกรายเดือนของแพลตฟอร์มฟังเพลงดูหนังต่าง ๆ ไม่ว่าจะเป็น Spotify หรือ Netflix
ที่ผ่านมา ทุก ๆ รายได้ที่ผู้พัฒนาสามารถสร้างรายได้จากสินค้าดิจิทัลบนแพลตฟอร์มของ Apple
ทั้งหมดนั้น จะถูก Apple เก็บค่าธรรมเนียมหรือโดนหักส่วนแบ่งไป 30%
ซึ่งในกรณีนี้ Epic Games คู่พิพาทของ Apple ผู้เป็นเจ้าของเกม Fortnite เกมชื่อดังอันดับ 1 ของโลก ก็เคยไม่พอใจที่โดน Apple แบ่งรายได้ไป 30% โดยที่ผู้ใช้งานไม่มีสิทธิ์เลือกที่จะจ่ายเงินในช่องทางอื่น
Fortnite จึงได้ทำการขึ้นข้อความในเกมข้าง ๆ ปุ่มจ่ายเงินของ Apple ว่า “ถ้าหากซื้อไอเทมกับเราในที่อื่นจะมีราคาถูกกว่านี้” พร้อมลิงก์ให้กดไปซื้อในช่องทางอื่น
ส่วน Apple ก็บอกว่า คุณเอาแอปมาวางอยู่บน iOS ของเรา คุณก็ต้องปฏิบัติตามกฎระเบียบที่เราตั้งขึ้นมา ที่นี่คือระบบนิเวศที่เราสร้างมา คุณก็ต้องจ่ายค่าธรรมเนียมสิ
ดังนั้นเมื่อ Apple เห็นการกระทำของ Fortnite ก็จึงทำการถอดเกม Fortnite ออกจาก App Store ทันที และเป็นที่มาของการฟ้องร้องในครั้งนี้
และมาวันนี้ ผลตัดสินก็ออกมาแล้วว่า ให้ Apple ต้องยอมเปิดทางให้ผู้ใช้งานมีตัวเลือกในการจ่ายเงินด้วยช่องทางอื่นด้วย
นั่นหมายความว่า หาก Apple ยังเก็บส่วนแบ่ง 30% เหมือนเดิม (15% สำหรับแอปเล็กที่มีรายได้น้อย) ก็ย่อมทำให้ผู้ใช้งาน ไม่ว่าจะซื้อไอเทมเกม หรือสมัครสมาชิก จะกดซื้อสินค้าดิจิทัล ในช่องทางอื่น และเป็นผลทำให้รายได้ส่วนนี้ของ Apple จะลดลงในอนาคต
และเป็นผลทำให้หุ้น Apple ลดลง 3.0% ในทันที
ในขณะที่ หุ้นของบริษัทเจ้าของแอปพลิเคชันบน App Store ที่เกี่ยวกับเกมและการสมัครสมาชิก ก็ได้ปรับตัวเพิ่มขึ้นทันที
Sea +3.8%
Activision Blizzard +3.1%
Netflix +1.4%
Spotify +2.2%..
References
-
-
-